Document ID: 32009R1111

UREDBA KOMISIJE (ES) št. 1111/2009
z dne 19. novembra 2009
o sprejetju načrta za dodeljevanje sredstev državam članicam za dobavo hrane iz intervencijskih zalog najbolj ogroženim osebam v Skupnosti za proračunsko leto 2010 in odstopanju od nekaterih določb Uredbe (EGS) št. 3149/92
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 43(f) in (g) v povezavi s členom 4 Uredbe,
ob upoštevanju Uredbe Sveta (ES) št. 2799/98 z dne 15. decembra 1998 o vzpostavitvi kmetijsko-monetarne ureditve za evro (2) in zlasti člena 3(2) Uredbe,
ob upoštevanju naslednjega:
(1)
V skladu s členom 2 Uredbe Komisije (EGS) št. 3149/92 z dne 29. oktobra 1992 o podrobnih pravilih za dobavo hrane iz intervencijskih zalog v korist najbolj ogroženih oseb v Skupnosti (3) mora Komisija sprejeti načrt razdeljevanja, financiran iz sredstev, ki so na voljo v proračunskem letu 2010. Za vsako državo članico, ki uporablja ukrep, mora ta načrt določati zlasti najvišja razpoložljiva finančna sredstva za izvedbo njenega dela načrta in količino vsake vrste proizvoda, ki se vzame iz zalog intervencijskih agencij.
(2)
Države članice, vključene v načrt razdeljevanja za leto 2010, so Komisiji sporočile podatke, zahtevane v skladu s členom 1 Uredbe (EGS) št. 3149/92.
(3)
Za namene dodelitve sredstev je treba upoštevati izkušnje in v kolikšni meri so države članice v prejšnjih letih porabile sredstva, ki so jim bila dodeljena.
(4)
Točka 1(c) člena 2(3) Uredbe (EGS) št. 3149/92 določa, da se dodelijo sredstva, s katerimi se na trgu kupijo proizvodi, ki začasno niso na voljo v intervencijskih skladiščih. Ker zaloge žit, ki jih imajo trenutno intervencijske agencije, ne zadostujejo za pokritje dodelitev, ki ustrezajo potrebam po žitih in rižu, je treba določiti višino sredstev za nakup žit ali riža na trgu, ki so potrebni za izvedbo načrta razdeljevanja za proračunsko leto 2010.
(5)
Člen 7(1) Uredbe (EGS) št. 3149/92 določa, da se proizvodi, ki niso na voljo v intervencijskih skladiščih države članice, v kateri so ti proizvodi potrebni za izvedbo letnega načrta razdeljevanja, premestijo med državami članicami. Premestitve znotraj Skupnosti, potrebne za izvedbo navedenega načrta za proračunsko leto 2010, je zato treba odobriti v skladu s pogoji iz člena 7 Uredbe (EGS) št. 3149/92.
(6)
Člen 7(3) Uredbe (EGS) št. 3149/92 določa, da lahko izvajalci, kadar je predvidena premestitev proizvodov iz intervencije iz ene države članice v drugo državo članico, predložijo ponudbo državi članici prosilki brez premeščanja proizvodov, sproščenih iz intervencijskih zalog. Člen 25 Uredbe (ES) št. 1234/2007 določa, da se prodaja proizvodov, odkupljenih v okviru javne intervencije, izvede tako, da se preprečijo morebitne motnje na trgu.
(7)
Zaradi sedanjih razmer na trgu v sektorju mleka in mlečnih proizvodov, za katerega so značilne nizke cene, naj bi možnost iz člena 7(3) Uredbe (EGS) št. 3149/92 v načrtu razdeljevanja za leto 2010 za maslo in posneto mleko v prahu ne smela biti dovoljena, zato da se preprečijo morebitne motnje na trgu po sprostitvi navedenih proizvodov na nekatere trge, ki so že dobro preskrbljeni. Iz istega razloga je treba možnosti, ki so ponujene proizvajalcem v odstavku 2 in 2a iz člena 4 navedene uredbe, omejiti, tako da so mlečni proizvodi, namenjeni za razdeljevanje najbolj ogroženim osebam v Skupnosti, v skladu z nekaterimi zahtevami glede njihove sestave in količine mleka, uporabljenega pri izdelavi. Za spremljanje skladnosti s tem pravilom morajo države članice v svojih poročilih o napredku vključiti podroben seznam razdeljenih proizvodov, ki so uvrščeni v kategoriji „visoka vsebnost maščob“ ali „drugo“.
(8)
Za zagotovitev, da mlečni proizvodi iz intervencijskih zalog med letom ne pridejo na trg ob neustreznem času, je treba časovno obdobje iz tretjega pododstavka člena 3(2) Uredbe (EGS) št. 3149/92, v katerem se maslo in posneto mleko v prahu lahko umakneta iz intervencijskih zalog, skrajšati.
(9)
Ob upoštevanju zapletenosti izvajanja načrta razdeljevanja za leto 2010, ki zahteva visok obseg premestitev znotraj Skupnosti, je ustrezno, da se poveča 5-odstotna marža iz člena 3(3) Uredbe (EGS) št. 3149/92.
(10)
Za izvedbo letnega načrta razdeljevanja mora biti datum uveljavitve v smislu člena 3 Uredbe (ES) št. 2799/98 dan, ko se začne finančno leto za upravljanje zalog v javnem skladiščenju.
(11)
V skladu s členom 2(2) Uredbe (EGS) št. 3149/92 se Komisija pri sestavljanju letnega načrta razdeljevanja posvetuje z glavnimi organizacijami, ki poznajo težave najbolj ogroženih oseb v Skupnosti.
(12)
Člen 2(1) Uredbe (EGS) št. 3149/92 določa, da Komisija sprejme letni načrt razdeljevanja vsako leto pred 1. oktobrom. Zaradi trenutnega stanja na trgu mleka in mlečnih proizvodov in ob upoštevanju potrebe po nadaljnjih posvetovanjih z državami članicami na njihovo zahtevo, Komisija še ni mogla sprejeti načrta razdeljevanja. Da se zagotovi pravočasno izvajanje letnega načrta razdeljevanja, mora ta uredba začeti veljati takoj po objavi.
(13)
Upravljalni odbor za skupno ureditev kmetijskih trgov ni dal svojega mnenja v roku, ki ga je določil njegov predsednik -
SPREJELA NASLEDNJO UREDBO:
Člen 1
Za proračunsko leto 2010 se živila najbolj ogroženim osebam v Skupnosti na podlagi člena 27 Uredbe (ES) št. 1234/2007 razdelijo v skladu z letnim načrtom razdeljevanja, določenim v Prilogi I k tej uredbi.
Člen 2
Dodelitev sredstev državam članicam za nakup žit na trgu v skladu z načrtom iz člena 1, se določi v Prilogi II.
Člen 3
1. Z odstopanjem od člena 3(2) Uredbe (EGS) št. 3149/92 morata biti v skladu z načrtom razdeljevanja 2010 maslo in posneto mleko v prahu umaknjena iz intervencijskega skladiščenja od 1. maja do 30. septembra 2010. V tem primeru se šestdesetdnevni rok za umaknitev proizvodov iz petega pododstavka člena 3(2) navedene uredbe ne uporablja.
Vendar se prvi pododstavek ne uporablja za dodelitve do 500 ton.
2. Z odstopanjem od člena 3(3) Uredbe (EGS) št. 3149/92 je treba načrt razdeljevanja za leto 2010, kjer utemeljene spremembe zadevajo več kot 10 % količin ali vrednosti, vnešenih na proizvod v načrt Skupnosti, revidirati.
Člen 4
1. Z odstopanjem od odstavkov 2 in 2a člena 4 Uredbe (EGS) št. 3149/92 države članice pri izvajanju načrta razdeljevanja za leto 2010 vstavijo mlečne proizvode, namenjene za razdeljevanje v kategorijo „visoka vsebnost maščob“ ali v kategorijo „drugo“.
2. Države članice zagotovijo, da celotna količina mlečne maščobe predstavlja najmanj 20 % celotne mase proizvodov iz prve kategorije, in da je za proizvodnjo celotne količine proizvodov v drugi kategoriji potrebna količina mleka, ki znaša najmanj 90 % njihove skupne mase.
3. Poročilo o napredku za načrt razdeljevanja za leto 2010 iz člena 10 Uredbe (EGS) št. 3149/92 vsebuje podrobni seznam proizvodov, namenjenih za razdeljevanje, ki so uvrščeni v kategorijo „visoka vsebnost maščob“ ali v kategorijo „drugo“.
Člen 5
1. Premestitev proizvodov iz Priloge III k tej uredbi znotraj Skupnosti se odobri v skladu s pogoji iz člena 7 Uredbe (EGS) št. 3149/92.
2. Z odstopanjem od člena 7(3) Uredbe (EGS) št. 3149/92 izvajalec v primeru premestitve iz te uredbe posnetega mleka v prahu ali masla iz države članice, kjer so ti izdelki v intervencijski zalogi, v drugo državo članico, kjer bodo ti izdelki uporabljeni za izvajanje letnega načrta razdeljevanja, ne more umaknjenih proizvodov dati na trg Skupnosti v prvi državi članici, temveč jih mora premestiti v drugo državo članico.
Člen 6
Za izvedbo letnega načrta razdeljevanja iz člena 1 te uredbe je datum uveljavitve v smislu člena 3 Uredbe (ES) št. 2799/98 1. oktober 2009.
Člen 7
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 19. novembra 2009

Labels: 17
19
5
0
3
18